Clara Schumann
Clara Schumann, født Wieck, 13.9.1819-20.5.1896, tysk pianist og komponist. Clara Schumann var datter og elev af pianisten og klaverbyggeren Friedrich Wieck (1785-1873).
Som niårig debuterede hun offentligt og indledte 1832 en karriere, der førte hende vidt omkring på succesrige koncertturnéer.
1840 ægtede hun trods heftig modstand fra faderen Robert Schumann, som hun, foruden at blive mor til hans otte børn, støttede både menneskeligt og kunstnerisk, men for hvis skyld hun i væsentlig grad måtte indskrænke sit virke som pianist og komponist. Efter Robert Schumanns død genoptog hun sin karriere og underviste på konservatoriet i Frankfurt am Main 1878-92.
Clara Schumann komponerede især for klaver, i begyndelsen musik præget af virtuos teknik, men under indflydelse af Robert Schumann skrev hun siden i en mere indadvendt, personlig stil.